《喜雪呈李公择》
宋代·苏辙

秋来旱已久，雪至亦不薄。
沉沉夜未眠，蔌蔌声初落。
霏微入疏户，眩晃先朱阁。
披衣视群动，照屋始惊愕。
晨起犯清寒，繁阴看溟漠。
乔林冻相倚，隙瓦干犹烁。
孤村掩圭窦，深迳没芒屩。
平野恣汗漫，四山增荦确。
晚色漏斜阳，林光粲相错。
氛埃一清荡，疫疠解缠缚。
寒蔬养春芽，宿麦布冬脚。
官居亦何赖，岁事信所托。
逋逃幸一饱，剽盗止群恶。
无事乐自多，有酒庶可酌。
我行今不久，公到时方昨。
丰穰识天意，暇豫可前约。
齐厨虽无余，宾客甚易诺。
行须酒壶倒，莫待阴云剥。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。